Službeni glasnik BiH, broj 87/15

Na osnovu člana 61. stav 2. Zakona o upravi ("Službeni glasnik BiH", br. 32/02 i 102/09), člana 69. Zakona o sportu u Bosni i Hercegovini ("Službeni glasnik BiH", br. 27/08 i 102/09) i člana 4. stav 2. Odluke o ustanovljenju Državne nagrade za sport Bosne i Hercegovine ("Službeni glasnik BiH", broj 2/09), ministar civilnih poslova donosi

**BLIŽE KRITERIJE**

**ZA DODJELU DRŽAVNE NAGRADE ZA SPORT BOSNE I HERCEGOVINE**

**Član 1.**
**(Predmet)**

Ovim kriterijima bliže se utvrđuje način dodjele Državne nagrade za sport Bosne i Hercegovine (u daljnjem tekstu: Nagrada za sport) za ostvarene izuzetne (značajne) sportske rezultate u oblasti sporta, način rada Komisije za Nagradu za sport Bosne i Hercegovine (u daljnjem tekstu: Komisija), način raspisivanja javnog konkursa za dodjelu Nagrade za sport (u daljem tekstu: konkurs), način predlaganja sportista i sportskog kolektiva za Nagradu za sport (u daljnjem teksu: kandidat) postupak za dodjelu Nagrade za sport, novčani iznos Nagrade za sport i druga pitanja značajna za dodjelu Nagrade za sport.

**Član 2.**
**(Dodjeljivanje Nagrade za sport)**

(1) Nagrada za sport dodjeljuje se u obliku plakete i novčane nagrade.

(2) Godišnje se dodjeljuje samo jedna Nagrada za sport.

(3) Nagrada za sport može se jednom kandidatu dodijeliti samo jednom.

**Član 3.**
**(Konkurs za dodjelu Nagrade za sport)**

(1) Konkurs za dodjelu Nagrade za sport raspisuje Ministarstvo civilnih poslova Bosne i Hercegovine (u daljnjem tekstu: Ministarstvo). Isti će biti objavljen na Internet stranici Ministarstva, a traje 15 dana od dana objavljivanja.

(2) Konkursom se utvrđuje postupak predlaganja kandidata i rok za podnošenje prijedloga za dodjelu Nagrade za sport.

**Član 4.**
**(Prijedlog za dodjelu Nagrade za sport)**

(1) Pravo da podnesu Prijedlog za dodjelu Nagrade za sport (u daljnjem tekstu: Prijedlog) imaju sportski savezi, klubovi, sportska udruženja, sportske organizacije, za sportiste, trenere i javne radnike, kao i za kolektiv.

(2) Prijedlog mora sadržavati pismeno obrazloženje u kojem moraju biti dostavljeni i: biografija sa ličnim podacima o kandidatu, uvjerenje o državljanstvu, rješenje o registraciji (ako se radi o kolektivu), zatim podatke o njegovoj djelatnosti, sportskim, odnosno drugim rezultatima, ostvarenjima i dostignućima u sportskoj djelatnosti, odnosno stručnim, naučnim ili pedagoškim ostvarenjima u oblasti sporta, te druge razloge zbog kojih se predlaže Nagrada za sport. Uz prijedlog, predlagač mora dostaviti originalnu potvrdu iz matičnog saveza ili kluba o postignutim rezultatima koje je naveo u prijavi.

(3) Ako prijedlog nije obrazložen, neće se uzeti u razmatranje. Ako obrazloženje nema dovoljno elemenata za ocjenu ili je dostavljena dokumentacija nepotpuna, Komisija iz člana 5. Bližih kriterija (u daljnjem tekstu: Komisija) može od predlagača zatražiti dopunu prijedloga. Predlagač je dužan traženu dopunu dostaviti u roku koji mu odredi Komisija, a koji ne može biti duži od pet dana od dana prijema obavještenja. Ako u tom roku predlagač ne dopuni prijedlog, Komisija neće razmatrati navedeni prijedlog.

(4) U roku od 15 dana od dana zaključenja konkursa Ministarstvo dostavlja prijedloge Komisiji na daljnji postupak i odlučivanje.

(5) Prijedloge pristigle poslije isteka roka konkursa Komisija neće razmatrati.

(6) Komisija je obavezna u roku od 15 dana od dana prijema prijedloga sačiniti konačne prijedloge za dodjelu Nagrade za sport i iste dostaviti Ministarstvu kako bi se mogle proslijediti Vijeću ministara Bosne i Hercegovine u skladu sa članom 5. stav 2. Odluke o ustanovljenju Državne nagrade za sport.

**Član 5.**
**(Komisija za dodjelu Nagrade za sport)**

(1) Za dodjelu Nagrade za sport, za svaku godinu ministar civilnih poslova imenuje Komisiju, u roku od 15 dana od dana raspisivanja konkursa za dodjelu Nagrade za sport.

(2) Zadatak Komisije je da provjeri da li su dostavljena tražena dokumenta iz kojih se vidi opravdanost prijedloga.

(3) Komisija će na prvoj sjednici izabrati predsjednika i zamjenika predsjednika Komisije.

(4) Komisija će donijeti Poslovnik o radu kojim će detaljnije precizirati način rada i odlučivanja.

(5) Komisija na sjednicama razmatra i odlučuje o dodjeli Nagrade za sport, a u skladu sa Zakonom o sportu, Odlukom o ustanovljenju državne nagrade za sport Bosne i Hercegovine i ovim kriterijima.

(6) Komisija je dužna podnijeti izvještaj o svom radu ministru, najkasnije u roku od 15 dana po sačinjavanju konačnog prijedloga odluke o dodjeli Nagrade za sport Bosne i Hercegovine.

**Član 6.**
**(Evidencija i kriterijumi)**

(1) Nagrada za sport Bosne i Hercegovine može se dodijeliti sportistima državljanima Bosne i Hercegovine ili kolektivima, za osvajanje medalje na Olimpijskim igrama, Paraolimpijskim igrama, svjetskim i evropskim prvenstvima u olimpijskim sportovima, sportistima koji budu nosioci svjetskog i evropskog rekorda u olimpijskim sportovima, Mediteranskim igrama i evropskim i svjetskim klupskim takmičenjima, kao i sportskim radnicima za izuzetno uspješan rad u oblasti sporta.

(2) Nagrada za sport dodjeljuje se državljanima Bosne i Hercegovine za višegodišnje uspješno djelovanje u sportu, za izuzetno naučno, stručno i pedagoško ostvarenje u oblasti sporta, za popularizaciju sporta i prezentaciju Bosne i Hercegovine na međunarodnoj sceni.

(3) Prilikom razmatranja prijedloga za Nagradu za sport članovi Komisije mogu koristiti evidenciju i informacije Olimpijskog komiteta BiH, Paraolimpijskog komiteta BiH, sportskih saveza, te evidenciju međunarodnih sportskih asocijacija o rezultatima sportista u prošloj godini, a sve u intervalu do dana donošenja Odluke Komisije u godini u kojoj se nagrada dodjeljuje. Komisija će vrednovati rezultate ostvarene do momenta objavljivanja Konkursa.

**Član 7.**
**(Način objave i dodjele Nagrade za sport)**

Odluku o dodjeli Nagrade za sport Bosne i Hercegovine donosi Vijeće ministara Bosne i Hercegovine na prijedlog Ministarstva civilnih poslova BiH.

**Član 8.**
**(Oblik dodjele i visina novčanog iznosa Nagrade za sport)**

(1) Nagrada za sport dodjeljuje se u obliku plakete i novčane nagrade.

(2) Visinu novčanog iznosa Nagrade za sport utvrdiće Vijeće ministara Bosne i Hercegovine prilikom donošenja odluke o dodjeli Nagrade.

**Član 9.**
**(Stupanje na snagu)**

Ovi kriteriji za dodjelu Nagrade za sport stupaju na snagu danom donošenja i objavljuju se u "Službenom glasniku BiH". Stupanjem na snagu ovih Kriterija prestaju da važe Bliži kriteriji za dodjelu Državne nagrade za sport BiH ("Službeni glasnik BiH", broj 78/09).

Broj 11-02-2-662-SDŽ/15
27. oktobra 2015. godine
Sarajevo

Ministar
Mr. **Adil Osmanović**, s. r.